محمد سلمان منصورپوری

محمد سلمان منصورپوری (پیدائش: 11 فروری 1967ء) بھارت سے تعلق رکھنے والے ایک دیوبندی عالم دین، مفتی اور مصنف ہیں۔ وہ اس وقت دارالعلوم دیوبند میں تدریسی خدمات انجام دے رہے ہیں اور جامعہ قاسمیہ مدرسہ شاہی، مرادآباد سے بھی وابستہ رہے ہیں جہاں وہ نائب مفتی کے منصب پر فائز رہے۔ وہ ماہنامہ اردو ندائے شاہی کے مدیر بھی ہیں اور اسلامی قانون، اخلاقیات، تاریخ اور سماجی اصلاح پر متعدد کتابوں کے مصنف ہیں۔ 2021ء میں انھیں امارت شرعیہ ہند کی طرف سے نائب امیر الہند مقرر کیا گیا۔

 ابتدائی و تعلیمی زندگی 
محمد سلمان منصورپوری 11 فروری 1967ء کو دیوبند میں پیدا ہوئے۔ ان کا آبائی تعلق منصورپور، ضلع مظفر نگر، اتر پردیش سے ہے۔ وہ عثمان منصور پوری کے بڑے صاحبزادے ہیں، جو دارالعلوم دیوبند کے سابق نائب مہتمم اور جمعیۃ علماء ہند (م) کے صدر تھے۔ ان کے نانا حسین احمد مدنی تھے۔

انھوں نے اپنی ابتدائی تعلیم جامعہ قاسمیہ، گیا، بہار سے شروع کی، جہاں ان کے والد تدریسی خدمات انجام دے رہے تھے۔ 1970ء (1390ھ) میں وہ امروہہ منتقل ہوئے اور 1981ء (1401ھ) تک وہیں مقیم رہے۔ اس دوران انھوں نے قرآن کریم حفظ کیا اور ابتدائی عربی نصاب اپنے والد کی نگرانی میں مکمل کیا، جبکہ باضابطہ طور پر جامعہ اسلامیہ، جامع مسجد، امروہہ میں عربی چہارم تک کی تعلیم حاصل کی۔

اواخر 1982ء (1402ھ) میں انھوں نے دار العلوم دیوبند کے روحانی و علمی ماحول میں اعلیٰ دینی تعلیم کے لیے داخلہ لیا اور عربی چہارم کے سال میں شمولیت اختیار کی۔ 1987ء (1407ھ) میں انھوں نے دورۂ حدیث میں امتیازی درجے سے کامیابی حاصل کی۔ اس کے بعد 1988ء میں تکمیلِ افتاء اور 1989ء میں تدریب فی الافتاء کیا اور 1990ء میں تدریب فی التدریس کے شعبے منسلک رہے۔ اسی دوران 1988ء (1408ھ) میں فریضۂ حج بھی ادا کیا۔

انھوں نے نصیر احمد خان بلند شہری سے صحیح بخاری (حصہ اول) اور عبد الحق اعظمی سے حصّۂ دوم، سعید احمد پالنپوری سے جامع ترمذی (حصہ اول) اور شرح معانی الآثار، ارشد مدنی سے ترمذی حصّۂ دوم، نعمت اللہ اعظمی سے صحیح مسلم (حصۂ اول) اور موطا امام محمد، قمر الدین احمد گورکھپوری سے صحیح مسلم (حصۂ دوم)، محمد حسین بہاری سے سنن ابی داؤد اور موطا امام مالک، ریاست علی ظفر بجنوری سے سنن ابن ماجہ، زبیر احمد دیوبندی اور محمود حسن گنگوہی سے سنن نسائی اور عبد الخالق مدراسی سے شمائل ترمذی پڑھی۔

 تدریسی و عملی زندگی 
اپنی تعلیم کی تکمیل کے بعد، منصورپوری نے 1990ء میں دارالعلوم دیوبند میں "تدریب فی التدریس" کے تحت تدریسی خدمات کا آغاز کیا۔ بعد ازاں وہ جامعہ قاسمیہ مدرسہ شاہی، مرادآباد سے مستقل طور پر وابستہ ہو گئے، جہاں انھوں نے صحیح مسلم، جامع ترمذی، موطا امام مالک، شمائل ترمذی اور ہدایہ آخرین جیسی اہم کتب کا درس دیا۔ شعبۂ افتاء میں انھوں نے شرح عقود رسم المفتی اور الاشباہ والنظائر جیسی فقہی کتابیں بھی پڑھائیں۔

درس و تدریس کے علاوہ وہ ادارے میں نائب مفتی کے طور پر فتوی نویسی اور عوامی استفسارات کے جوابات دینے کے فرائض بھی انجام دیتے رہے، نیز افتاء کے تربیتی طلبہ کی رہنمائی بھی کرتے رہے۔ 1990ء سے دار العلوم دیوبند میں تقرر تک وہ مدرسہ شاہی سے جاری ہونے والے ماہنامہ اردو رسالے ندائے شاہی کے مدیر بھی رہے۔ اور اب مدیرِ اعزازی ہیں۔

وہ جمعیۃ علماء ہند (م) کی دینی تعلیمی بورڈ کے جنرل سکریٹری کی حیثیت سے بھی خدمات انجام دے چکے ہیں۔

جولائی 2021ء میں، انھیں امارتِ شرعیہ ہند کے نظام کے تحت نائب امیر الہند کے منصب پر فائز کیا گیا۔

مارچ 2022ء میں، انھیں دارالعلوم دیوبند کی مجلس شوریٰ کی منظوری سے باضابطہ طور پر وہاں تدریسی عملے میں شامل کیا گیا۔

 آرا 
 فقہی مراجع و مصادر پر 
منصورپوری اسلامی احکام و فتاویٰ کو حنفی فقہ کی فتاویٰ شامی، بدائع الصنائع، فتح القدیر اور البحر الرائق جیسے قدیم مراجع و مصادر کو بنیاد بنانے کی اہمیت پر زور دیتے ہیں۔ وہ موسوعہ فقہیہ، کویت سے بھی استفادے کا مشورہ دیتے ہیں، تاہم علما کو اس کے مضامین کو اصل مآخذ کے ساتھ تقابلی مطالعے کے ساتھ دیکھنے کا مشورہ دیتے ہیں۔
 دینی مدارس کے بارے میں موقف 
2002ء میں شائع ہونے والے ایک مضمون میں جو ملی گزٹ میں شائع ہوا، منصورپوری نے دارالعلوم دیوبند کا دفاع ان الزامات کے خلاف کیا جن میں دینی مدارس کو انتہا پسندی سے جوڑا جاتا ہے۔ انھوں نے لکھا کہ ایسے الزامات بے بنیاد اور سیاسی محرکات پر مبنی ہیں۔ انھوں نے واضح کیا کہ دیوبندی مدارس کا کردار تاریخی و قومی خدمات سے بھرپور رہا ہے اور یہ ادارے ہمیشہ اخلاقی اقدار، رواداری اور پرامن بقائے باہمی کی تعلیم دیتے آئے ہیں۔ انھوں نے یہ بھی لکھا کہ ان مدارس کے نصاب میں کسی بھی قسم کی نفرت یا تشدد پر اکسانے والی تعلیمات شامل نہیں اور یہ ادارے سوسائٹیز ایکٹ کے تحت رجسٹرڈ ہیں، ان کا باقاعدہ آڈٹ ہوتا ہے اور حکومتی نگرانی میں چلتے ہیں۔

2003ء میں وِشو ہندو پریشد کے رہنما پروین توگڑیا کی جانب سے دار العلوم دیوبند سمیت اسلامی مدارس کے خلاف دیے گئے بیانات کے تناظر میں منصورپوری نے ادارے کا کھل کر دفاع کیا۔ انھوں نے کہا کہ دار العلوم کی 150 سالہ تاریخ ایک "کھلی کتاب" کی مانند ہے، جس نے ہمیشہ باکردار اور علم دوست افراد تیار کیے ہیں اور اس ادارے پر کبھی کوئی ملک دشمن سرگرمی کا الزام ثابت نہیں ہوا۔ انھوں نے یہ بھی کہا کہ اس کے نصاب میں کسی دوسرے مذہب کے ماننے والوں کے خلاف نفرت یا عدمِ برداشت پر مبنی کوئی مواد موجود نہیں۔

 جہاد اور انتہا پسندی کے بارے میں موقف 
منصورپوری نے متنازع دینی اصطلاحات جیسے غزوۂ ہند پر بھی تفصیل سے لکھا اور گفتگو کی ہے۔ جامعہ قاسمیہ مدرسہ شاہی کے توسط سے جاری کردہ ایک معروف وضاحتی نوٹ میں انھوں نے اس اصطلاح کی شدت پسندانہ تعبیرات کو، خصوصاً پاکستان میں سرگرم گروہوں جیسے جیش محمد کی طرف سے، ضعیف احادیث کی بنیاد پر سیاسی مقاصد کے لیے استعمال قرار دیا۔ اپنی تحقیق کی روشنی میں انھوں نے تین ممکنہ تفسیری امکانات ذکر کیے: یہ ابتدائی اسلامی فتوحات (مثلاً محمد بن قاسم کے حملے) کی تاریخی جھلک ہو سکتی ہے؛ "ہند" سے مراد دیگر خطے جیسے بصرہ ہو سکتے ہیں، جیسا کہ بعض صحابہ کی تاویلات میں ملتا ہے؛ یا یہ ایک آئندہ پیش آنے والا واقعہ ہو سکتا ہے جو عیسیٰ علیہ السلام کی آمدِ ثانی کے ساتھ آخری زمانے کے تناظر میں ہوگا۔ انھوں نے علم حدیث کے اصولوں کے حوالے سے واضح کیا کہ یہ روایات مضبوط اسناد سے محروم ہیں اور ان کی بنیاد پر جدید دور کی عسکری یا سیاسی کارروائیوں کو جواز فراہم کرنا شرعی اعتبار سے درست نہیں۔

 فکری تاثرات 
منصورپوری کو مطالعہ اور مضمون نگاری کا شوق بچپن ہی سے اپنے والدین کی تربیت میں پیدا ہوا۔ وہ شروع سے ہی سوانح اور دینی کتابوں سے شغف رہا ہے اور اس تعلق سے وہ اشرف علی تھانوی، محمد زکریا کاندھلوی، محمد شفیع عثمانی، ابو الحسن علی حسنی ندوی اور محمد تقی عثمانی جیسے اکابر علما سے عقیدت رکھتے ہیں۔
 تصنیفی زندگی 
منصورپوری ایک کہنہ مشق مصنف ہیں جن کی تصانیف فقہ، اخلاق اور اسلامی تاریخ جیسے مختلف موضوعات پر محیط ہیں۔ ان کی نمایاں کتابوں میں ”کتاب المسائل“ (پانچ جلدیں)، ”کتاب النوازل“ (انیس جلدیں)، ”اللہ سے شرم کیجیے“، ”اللہ والوں کی مقبولیت کا راز“، ”کتاب الفرائض آسان سراجی“، ”ارشاد السائلین“ (دو جلدیں) اور ”کتاب الوعظ و التذکیر“ (تین جلدیں) شامل ہیں۔

انھوں نے ”تحریکِ آزادیٔ ہند میں مسلمان علما اور عوام کا کردار“ بھی تصنیف کی ہے، جو برصغیر کی آزادی کی تحریک میں مسلمانوں کے کردار پر ایک تاریخی نظر ڈالتی ہے۔ ایک اور اہم تصنیف ”ذکرِ رفتگاں“ ہے، جو علما کی وفات پر لکھے گئے تاثرات اور تعزیتی مضامین پر مشتمل ایک کثیر جلدی مجموعہ ہے، جس کے مضامین اصل میں رسالہ ”ندائے شاہی“ میں شائع ہوئے تھے۔ سنہ 2023 تک اس مجموعے کی چھ جلدیں شائع ہو چکی ہیں۔

انھوں نے ”دعوتِ فکر و عمل“ اور ”لمحاتِ فکریہ“ کے نام سے بھی دو مجموعے مرتب کیے ہیں، جن میں 1990 سے 2005ء کے درمیان ”ندائے شاہی“ میں شائع ہونے والے اداریے اور فکری مضامین شامل ہیں۔ وہ رسالے کے چند اہم خصوصی شماروں کے مرتب اور مشیر بھی رہے ہیں، جیسے کہ ”تاریخِ شاہی نمبر“، ”حج و زیارت نمبر“، ”نعت النبی نمبر“ اور ”فدائے ملت نمبر“۔

ان کی دیگر تصانیف میں ”تحفۂ رمضان“، ”دینی مسائل اور ان کا حل“، ”فتویٰ نویسی کے رہنما اصول“، ”فتاویٰ شیخ الاسلام“، ”پیکرِ عزم و ہمت: اُستاد اور شاگرد“، ”نورِ نبوت“، ”اسلامی معاشرت“، ”شمائلِ رسول“، ”حجاجِ کرام کے لیے ضروری ہدایات“، ”درسِ سورۃ فاتحہ“، ”قادیانی مغالطے“ اور ”ردِ مرزائیت کے زرّیں اصول“، ”اسبابِ فسخ و تفریق“ (تلخیص الحیلۃ الناجزۃ)، ”رحمٰن کے خاص بندے“، ”خطباتِ سیرتِ طیبہ “ اور ”علما اور طلبہ کے لیے فکر انگیز اور کار آمد باتیں“ شامل ہیں۔

 حوالہ جات 
اردو

انگریزی

ہندی

زمرہ:1967ء کی پیدائشیں
زمرہ:بقید حیات شخصیات
زمرہ:دیوبندی شخصیات
زمرہ:حنفی فقہا
زمرہ:دار العلوم دیوبند کے فضلا
زمرہ:ضلع مظفر نگر کی شخصیات
زمرہ:بیسویں صدی کے اردو مصنفین
زمرہ:اکیسویں صدی کے اردو مصنفین
زمرہ:بھارتی مفتیان
زمرہ:اردو مصنفین
زمرہ:مسلم سائنس دان
زمرہ:11 فروری کی پیدائشیں